b"\n_START_ARTICLE_\nJalkapallon maailmanmestaruuskilpailujen 2010 loppuottelu\n_START_PARAGRAPH_\nJalkapallon maailmanmestaruuskilpailujen 2010 loppuottelu pelattiin Alankomaiden ja Espanjan maajoukkueiden v\xc3\xa4lill\xc3\xa4 11. hein\xc3\xa4kuuta 2010 Soccer City -jalkapallostadionilla Johannesburgissa kello 20.30 paikallista aikaa (21.30 Suomen aikaa). Ottelun tuomarina toimi englantilainen Howard Webb._NEWLINE_Loppuottelussa k\xc3\xa4ytettiin erillist\xc3\xa4 Jo'bulani-palloa, joka on kultainen versio kisapallo Jabulanista._NEWLINE_Ottelussa ei p\xc3\xa4\xc3\xa4sty ratkaisuun varsinaisella peliajalla. Espanja voitti ottelun 1\xe2\x80\x930 Andr\xc3\xa9s Iniestan osumalla jatkoajalla, kun 116 minuuttia oli pelattu._NEWLINE_Loppuottelu ker\xc3\xa4si Suomessa miljoonayleis\xc3\xb6n. YLE:n mukaan finaalin katsojam\xc3\xa4\xc3\xa4r\xc3\xa4 oli korkeimmillaan 1 235 000 katsojaa. Finaalin katsojakeskiarvo oli 1 037 000. Kansainv\xc3\xa4lisen jalkapalloliiton FIFA:n arvion perusteella MM-finaalia seurasi televisiosta maailmanlaajuisesti noin 700 miljoonaa ihmist\xc3\xa4."